Diari Oficial de la Generalitat Valenciana


Sumari del DOGV 9376, del 06-07-2022 (2022/6275)

RESOLUCIÓ de 29 de juny de 2022, de la Direcció General de Formació Professional i Ensenyaments de Règim Especial, per la qual s'aprova el pla de control de les subvencions per als programes formatius de qualificació bàsica de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9376

Data del DOGV
:   06-07-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/6275


Data del document
:   29-06-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 29 de juny de 2022, de la Direcció General de Formació Professional i Ensenyaments de Règim Especial, per la qual s'aprova el pla de control de les subvencions per als programes formatius de qualificació bàsica de la Comunitat Valenciana. [2022/6275]  
La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015), disposa en l'article 165.2, lletra j, que les bases reguladores de les subvencions han de contindre el mètode de comprovació de la realització de l'activitat subvencionada a través del pla de control que corresponga.  
I el mateix text legal, en l'article 169.3, disposa que el pla de control, dirigit a la comprovació material de la realització fefaent de l'activitat, de l'existència de la condició o del compliment de la finalitat, l'ha d'aprovar l'òrgan concedent, i farà falta que conste com a mínim la informació següent:  
a) Els tipus de control que cal fer sobre la línia: administratius, sobre el terreny, a posteriori i/o de qualitat.  
b) Els criteris de selecció de la mostra: aleatoris, dirigits o de risc.  
  
c) El percentatge mínim d'ajuda a controlar sobre el total pagat en aquesta línia.  
D'acord amb el que estableix aquest marc legal, l'Ordre 31/2022, de 13 de maig, de la Conselleria d'Educació, Cultura i Esport, de la concessió d'ajudes per a impartir programes formatius de qualificació bàsica de la Comunitat Valenciana (DOGV 9344, 20.05.2022), determina en la seua base catorze el següent:  
«1. L'òrgan instructor efectuarà la comprovació administrativa de la justificació documental mitjançant la revisió de la documentació d'aportació preceptiva pels beneficiaris, incloent el compte justificatiu. Aquesta comprovació per a la liquidació de la subvenció es realitzarà sobre els comptes justificatius presentats.  
2. La comprovació material de l'efectiva realització de l'activitat, existència de la condició o compliment de la finalitat subvencionades, la durà a terme la Inspecció d'Educació, d'acord amb el que establisca el pla de control que s'elabore a aquest efecte en els termes establits en l'article 169.3 de la Llei 1/2015 i que aprove l'òrgan concedent.  
  
3. El pla de control s'aprovarà a aquest efecte mitjançant una resolució de la direcció general competent en matèria de Formació Professional, per delegació de la persona titular de la conselleria competent en matèria d'educació, i segons s'estableix en l'article 169.3 de la Llei 1/2015, de 6 de febrer, d'hisenda pública, del sector públic instrumental i de subvencions.»  
Tenint en compte el que s'estableix en l'article 32.1 de la Llei 38/2003, de 17 de novembre, general de subvencions, que disposa que l'òrgan convocant comprovarà l'adequada justificació de la subvenció, així com la realització de l'activitat i el compliment de la finalitat que determinen la concessió o gaudi de la subvenció, resolc:  
  
  
Primer  
Establir el pla de control per a les subvencions concedides destinades a ajudar a sufragar part de les despeses generades en la impartició de programes formatius de qualificació bàsica de la Comunitat Valenciana, impartits pels ens territorials, les mancomunitats i institucions sense ànim de lucre, sota la coordinació de l'administració, amb els següents criteris:  
1. El percentatge mínim de programes subvencionats a controlar sobre el total concedits serà del 10 % dels programes.  
2. Els criteris de selecció dels expedients que se sotmeten a control són els següents:  
a) Del total de programes subvencionats, el control es realitzarà de manera aleatòria en un 5 % d'aquests.  
b) Es realitzarà un control del 5 % restant a totes les entitats beneficiàries que estiguen en algun dels supòsits següents:  
- Programes d'entitats beneficiàries que han sigut objecte de minoracions no subjectes a justificació per davall de la quantitat concedida, en la convocatòria anterior.  
- Programes d'entitats que en el desenvolupament d'aquests hagen incorregut en irregularitats informades per la Inspecció d'Educació.  
  
Segon  
Els aspectes de control d'aquestes subvencions comportarà la realització de les següents actuacions de caràcter administratiu i educatiu:  
  
- Verificar el compliment de les obligacions com a beneficiàries d'aquestes subvencions, de conformitat amb les bases reguladores i la convocatòria respectiva.  
- Comprovar els documents que justifiquen l'aplicació dels fons rebuts.  
- Verificar la compatibilitat de subvencions o ajudes per a la mateixa finalitat.  
  
Tercer  
L'execució del pla de control serà d'un màxim de sis mesos i es realitzarà abans de la convocatòria del curs següent. Les actuacions que s'efectuen en desenvolupament d'aquest pla de control es realitzaran a través de mitjans propis, personals i materials.  
  
Quart  
El sorteig per a determinar els expedients sotmesos a aquest pla de control per selecció aleatòria, així com els expedients de l'altre 5 % es realitzarà en el moment en què s'haja realitzat la revisió de la documentació justificativa. L'aplicació a utilitzar per a la mostra aleatòria del total de programes serà: calc aleatori.entre (1; nombre de programes totals).  
  
Cinqué  
Es notificarà a les entitats seleccionades d'aquest pla de control perquè, en el termini de vint dies hàbils a partir de la notificació, tinguen preparada la documentació pertinent per a la correcta execució de les actuacions de control. Presentaran per a la seua comprovació tots els justificants de despeses imputades a la subvenció tant en la part A com en la part B i que integren els comptes justificatius presentats, així com els justificants de pagament, i no s'admetrà el pagament en efectiu.  
  
Sisé  
Una vegada finalitzat el pla de control de cada convocatòria de subvenció, l'òrgan gestor elaborarà un informe, basant-se en les actuacions efectuades, on es resumisquen les principals incidències i irregularitats advertides, de manera que servisca com a instrument de diagnòstic per a millorar, si és el cas, el sistema de gestió i control de la pròxima convocatòria.  
  
Seté  
Aquesta resolució produirà efectes l'endemà de la seua publicació en el Diari Oficial de la Generalitat Valenciana i deixa sense efectes la Resolució d'1 de setembre de 2020, de la Direcció General de Formació Professional i Ensenyaments de Règim Especial, per la qual s'aprova el pla de control de les subvencions per als programes formatius de qualificació bàsica de la Comunitat Valenciana.  
  
València, 29 de juny de 2022.- El director general de Formació Professional i Ensenyaments de Règim Especial: Manuel Gomicia Giménez.